# Borja

### De Viquipèdia

  Aquest article tracta sobre la família Borja. Vegeu Borja (Aragó) pel municipi aragonès.

Els Borja foren una família noble valenciana, probablement sortida de Borja (Aragó) i establerta a Xàtiva. És una de les més poderoses del Renaixement a la Corona d'Aragó i a Itàlia. Lligats a la noblesa i a la jerarquia eclesiàstica, van col·locar molts dels seus membres en els llocs de poder. Dos dels seus membres van arribar a ser papes: Alfons (Calixt III) i Roderic (Alexandre VI). A Itàlia eren reconeguts com a catalans; és famosa la frase que proferiren en arribar el primer Borja al papat: Oh Dio, la Chiesa romana in mani dei catalani! ("Oh Déu, l'Església romana en mans dels catalans!)

Inicialment assolí fama universal en arribar Alfons de Borja al pontificat (Calixt III, 1456-1458); més tard hi arribà també Roderic de Borja (Alexandre VI, 1492-1503). Posteriorment Sant Francesc de Borja, primer marquès de Lombai, lloctinent de Catalunya, duc de Gandia, esdevingué tercer general de la Companyia de Jesús (1565-1572).

El nepotisme practicat per ambdós papes (no diferent de l’existent en diferents nivells a l’època i que no era motiu aleshores d’escàndol), el ressentiment de la Cúria romana (La Chiesa romana in mani dei catalani! esdevingué un tòpic i cal llegir-lo dins del marc de la política de la Corona d’Aragó a Itàlia, especialment des d’Alfons el Magnànim) i la vida immoral d’Alexandre VI (no diferent a la que portaven altres personatges eclesiàstics) envoltà la família d’una llegenda negra només parcialment certa. El Diarium del seu mestre de cerimònies, Johannes Burckard (1445-1506), ha estat una de les principals fonts d’aquesta consideració de la llegenda negra.

D’Alexandre VI descendeixen les tres línies principals de la família: la dels ducs de Gandia, dividida en cinc branques; la dels ducs de Valentinès, originada en Cèsar Borja o Borgia i la dels prínceps de Squillace.

Altres membres de la família varen tenir un destacat paper polític a Catalunya: Sant Francesc de Borja i Pere Lluís Galceran de Borja i Castre-Pinós foren lloctinents de Catalunya entre 1439-1442 i 1540-1587.

Destaquen sobretot: Sant Francesc de Borja, Lucrècia Borja, Cèsar Borja, Alfons de Borja i Roderic de Borja.

Obtingut de "http://ca.wikipedia.org../../../b/o/r/Borja.html"

Categories: País Valencià | Governants

##### Views

- Article
- Discussió
- Revisió actual

##### Cerca

##### En altres llengües

- Deutsch
- English
- Español
- Français
- Italiano
- 日本語
- Nederlands
- Polski